Blitsbokke: Einde van die Las Vegas-padJC Pretorius in aksie. (Argieffoto: Facebook) Die treurmare van die Blitsbokke in vanjaar se Sewesreeks het Sondag voortgeduur toe hulle met 29-12 deur Amerika in die kwarteindronde van die Las Vegas-toernooi uitgeskakel is nadat hulle kort ná rustyd reeds met 0-29 agter was. Die Blitsbokke, wat die toernooi in 2011, 2013, 2014 en 2017 gewen het, kon nie hul heldedade voortsit nie. Nadat hulle Saterdag in hul eerste wedstryd Japan met 26-0 afgeransel het, het hulle een van hul swakste vertonings nog gelewer toe hulle met 5-elk teen die onbesonge Chili gelykop gespeel het. Maar in hul laaste groepwedstryd was daar ŉ tydelike opflikkering toe hulle Engeland met 29-12 afgeransel het. In die ander halfeindkragmetings speel Nieu-Seeland, wat Fidji met 19-14 in hul kwarteindronde uitgeskakel het, teen die VSA, terwyl Argentinië, wat Engeland met 26-21 in bykomende speeltyd getroef het, teen Samoa te staan kom. Die Samoane het Australië met 21-20 uitgeskakel. Rosko Specman (Argieffoto: Facebook) Die pad vorentoe lyk maar bra donker vir die Blitsbokke, veral omdat hul beste spelers, soos Kwagga Smith, Rosko Specman, Ruhan Nel en Seabelo Senatla, eerder besluit het om 15-manrugby te speel. Dan het veterane soos Cecil Afrika en Frankie Horne uitgetree en Kyle Brown nader ook die einde van sy loopbaan. Die Blitsbokke (57 punte) was voor die Las Vegas-toernooi vierde op die algehele puntelys met Nieu-Seeland en die VSA (albei 76) wat die pas aangee met Fidji (72) wat derde is. Nou gaan die Blitsbokke nog verder agterraak, hoewel Fidji en Engeland ewe swak toernooie beleef het.